RHAN 9

TERFYNU ETC. CONTRACTAU MEDDIANNAETH
PENNOD 1

TROSOLWG A DARPARIAETHAU RHAGARWEINIOL

Trosolwg

Trosolwg o’r Rhan
147
Mae’r tabl a ganlyn yn darparu trosolwg o’r Rhan hon—
TABL 1
PENNOD | CONTRACTAU MEDDIANNAETH Y MAE’N BERTHNASOL IDDYNT | CYNNWYS Y BENNOD
1 | Pob contract meddiannaeth (ac eithrio adran 151, nad yw ond yn gymwys i gontractau safonol rhagarweiniol a chontractau safonol ymddygiad gwaharddedig) | 1. ffyrdd y gellir terfynu contractau meddiannaeth, 2. amgylchiadau y gall landlordiaid wneud hawliad i’r llys i adennill meddiant o annedd oddi tanynt, ac 3. “hysbysiadau adennill meddiant”, sef hysbysiadau y mae’n rhaid i landlordiaid eu rhoi i ddeiliaid contractau cyn gwneud hawliad meddiant o dan adran 157 (tor contract), adran 160 (mewn perthynas â seiliau rheoli ystad), adran 165 neu 170 (adennill meddiant yn dilyn hysbysiad deiliad y contract), adrannau 181 a 187 (ôl-ddyledion rhent difrifol) neu adran 191 (adennill meddiant ar ôl defnyddio cymal terfynu deiliad y contract).
2 | Pob contract meddiannaeth | Amgylchiadau penodol pryd y gall contractau meddiannaeth derfynu heb hawliad meddiant.
3 | Pob contract meddiannaeth | Hawliadau meddiant gan landlordiaid— 1. ar y sail fod deiliad y contract wedi torri’r contract, a 2. ar seiliau rheoli ystad.
4 | Contractau diogel | Hawl deiliad y contract i derfynu’r contract.
5 | Contractau safonol cyfnodol | 1. hawl deiliad y contract i derfynu’r contract, a 2. hawliau’r landlord i derfynu’r contract a gwneud hawliad meddiant.
6 a 7 | Contractau safonol cyfnod penodol | 1. yr hyn sy’n digwydd ar ddiwedd y cyfnod, 2. hawl deiliad y contract i derfynu’r contract, a 3. hawliau’r landlord i derfynu’r contract a gwneud hawliad meddiant.
8 | Contractau safonol rhagarweiniol a chontractau safonol ymddygiad gwaharddedig | Adolygiad gan landlord, pan fo’n ofynnol gan ddeiliad y contract, o benderfyniad y landlord i roi hysbysiad yn ei gwneud yn ofynnol ildio meddiant ar seiliau penodol.
9 a 10 | Pob contract meddiannaeth | 1. pwerau’r llys mewn perthynas â phob hawliad meddiant, a 2. pwerau’r llys mewn perthynas â hawliadau meddiant sy’n ymwneud â seiliau meddiant yn ôl disgresiwn.
11 | Contractau diogel | Pwerau a dyletswyddau’r llys mewn perthynas â hawliadau meddiant sy’n ymwneud â hysbysiad deiliad y contract.
12 | Contractau safonol | Pwerau a dyletswyddau’r llys mewn perthynas â hawliadau meddiant sy’n ymwneud â seiliau meddiant absoliwt.
13 i 15 | Pob contract meddiannaeth | 1. hawliau’r landlord pan fo deiliad y contract yn cefnu ar yr annedd, 2. terfynu a gwahardd pan fo cyd-ddeiliaid contract, a 3. fforffedu a rhybudd i ymadael heb fod ar gael mewn perthynas â chontractau meddiannaeth.
A. 147 mewn grym ar 1.12.2022 gan O.S. 2022/906, ergl. 2
Geiriau yn a. 147 tabl 1 wedi eu hamnewid (7.6.2021) gan Deddf Rhentu Cartrefi (Diwygio) (Cymru) 2021 (asc 3), a. 19(3), Atod. 6 para. 13
Rhn. 9 wedi ei eithrio (1.12.2022) gan 2004 c. 34, a. 33(c) (fel y mewnosodwyd gan Rheoliadau Deddf Rhentu Cartrefi (Cymru) 2016 (Diwygiadau Canlyniadol) 2022 (O.S. 2022/1166), rhlau. 1(1), 28(2)(c))
A. 147 ddim mewn grym ar y Cydsyniad Brenhinol, gweler a. 257(2)